b'\n_START_ARTICLE_\nParanoia\n_START_SECTION_\nIstorija\n_START_PARAGRAPH_\nBuvo i\xc5\xa1leisti keturi Paranoia leidimai:_NEWLINE__NEWLINE_Pirmasis leidimas pasirod\xc4\x97 1984 m. West End Games kompanijoje. 1985 m. \xc5\xa1is leidinys laim\xc4\x97jo Origins apdovanojim\xc4\x85 u\xc5\xbe geriausias vaidmen\xc5\xb3 \xc5\xbeaidimo taisykles. Antr\xc4\x85j\xc4\xaf leidim\xc4\x85 1989 m. taip pat i\xc5\xa1leido West End Games. \xe2\x80\x9ePenkt\xc4\x85j\xc4\xaf leidim\xc4\x85\xe2\x80\x9c West End Games i\xc5\xa1leido 1995 m. \xc5\xa0ios serijos leidini\xc5\xb3 k\xc5\xabrime nedalyvavo beveik nei vienas i\xc5\xa1 pirm\xc5\xb3j\xc5\xb3 autori\xc5\xb3. \xc4\x8cia ma\xc5\xbeiau d\xc4\x97mesio buvo skiriama juodam humorui ir Alfa komplekso priespaudai, ir labiau parodijuojama populiarioji kult\xc5\xabra. Ketvirtoji \xc5\xbeaidimo versija, Paranoia XP, kurios autoriai yra Allen Varney, Aaron Allston, Paul Baldowski, Beth Fischi, Dan Curtis Johnson ir Greg Costikyan pasirod\xc4\x97 2004 m. Mongoose Publishing leidykloje. 2005 m. Microsoft pareikalavo, kad raid\xc4\x97s XP b\xc5\xabt\xc5\xb3 pa\xc5\xa1alintos i\xc5\xa1 pavadinimo, tod\xc4\x97l \xc5\xbeaidimo pavadinimas tapo tiesiog Paranoia.\n_START_SECTION_\nPasaulis\n_START_PARAGRAPH_\nVeiksmo vieta \xe2\x80\x93 Alfa Kompleksas, did\xc5\xbeiulis futuristinis po\xc5\xbeeminis miestas, valdomas Kompiuterio, schizofreni\xc5\xa1ko dirbtinio intelekto. Kompiuteris \xc4\xafved\xc4\x97 privalom\xc4\x85 laim\xc4\x99, tod\xc4\x97l li\xc5\xabdesys \xc4\x8dia baud\xc5\xbeiamas neatid\xc4\x97liotina mirties bausme. Kompiuteris saugo savo \xe2\x80\x9etobul\xc4\x85\xe2\x80\x9c visuomen\xc4\x99 nuo \xc4\xafvairiausi\xc5\xb3 pavoj\xc5\xb3: I\xc5\xa1or\xc4\x97s, mutant\xc5\xb3, slapt\xc5\xb3 bendruomeni\xc5\xb3 ir, \xc5\xbeinoma, komunist\xc5\xb3. Ironi\xc5\xa1ka, bet Alfa Komplese gyvena beveik i\xc5\xa1vien mutantai, susib\xc5\xabr\xc4\x99 \xc4\xaf slaptas bendruomenes. Siekiant susidoroti su \xc5\xa1iais pavojais, Kompiuteris formuoja \xe2\x80\x9eremontinink\xc5\xb3\xe2\x80\x9c (Troubleshooters) komandas, kuri\xc5\xb3 darbas ie\xc5\xa1koti visuomen\xc4\x97s gedim\xc5\xb3 ir juos nedelsiant sunaikinti. \xc5\xa0\xc4\xaf vaidmen\xc4\xaf paprastai ir atlieka \xc5\xbeaid\xc4\x97jai, kurie paprastai b\xc5\xabna vis\xc5\xb3 Kompiuterio baimi\xc5\xb3 \xc4\xafsik\xc5\xabnijimai, t. y. i\xc5\xa1davikai. Veik\xc4\x97jai gauna nesuprantamas ir savaime prie\xc5\xa1taringas u\xc5\xbeduotis, defektuot\xc4\x85 eksperimentin\xc4\x99 \xc4\xafrang\xc4\x85 ir i\xc5\xa1siun\xc4\x8diami pasitikti savo (da\xc5\xbeniausiai absurdi\xc5\xa1kos ir juokingos) mirties. Remontinink\xc5\xb3 kredo: \xe2\x80\x9eB\xc5\xabk atidus! Niekuo nepasitik\xc4\x97k! Laikyk ginkl\xc4\x85 paruo\xc5\xa1t\xc4\x85!\xe2\x80\x9c Kompiuterio kredo: \xe2\x80\x9ePasitik\xc4\x97k Kompiuteriu! Kompiuteris \xe2\x80\x93 tavo draugas.\xe2\x80\x9c Daugelyje scenarij\xc5\xb3, kiekvienas \xc5\xbeaid\xc4\x97jas i\xc5\xa1 ties\xc5\xb3 yra mutantas, komunistas ir/arba slaptos bendruomen\xc4\x97s narys. Eidamas \xc4\xaf misij\xc4\x85 jis turi savo slapt\xc5\xb3 tiksl\xc5\xb3 ir da\xc5\xbeniausiai siekia apgauti ir nu\xc5\xbeudyti savo bendra\xc5\xbeygius \xe2\x80\x93 vienintelis kelias \xc4\xaf paauk\xc5\xa1tinim\xc4\x85 yra per kit\xc5\xb3 galvas. Tod\xc4\x97l \xc5\xbeaidimas ir vadinasi Paranoia (liet. paranoja), o remontinink\xc5\xb3 misijos nuolat virsta klaid\xc5\xb3 komedija, visiems veik\xc4\x97jams stengiantis i\xc5\xa1duoti kitus tuo pa\xc4\x8diu i\xc5\xa1saugant savo paslaptis. Ore nuolat tvyro nepasitik\xc4\x97jimas, ir labai da\xc5\xbenai ginklai i\xc5\xa1sitraukiami dar nei\xc5\xa1\xc4\x97jus i\xc5\xa1 instrukcij\xc5\xb3 kambario. Taisykli\xc5\xb3 knygoje vienas i\xc5\xa1 nurodyt\xc5\xb3 \xe2\x80\x9epavyzdinio pilie\xc4\x8dio\xe2\x80\x9c atvej\xc5\xb3 buvo remontininkas, i\xc5\xa1kart po instrukta\xc5\xbeo \xe2\x80\x9eu\xc5\xbe i\xc5\xa1davyst\xc4\x99\xe2\x80\x9c nu\xc5\xa1ov\xc4\x99s savo instruktori\xc5\xb3._NEWLINE_Kadangi visi veik\xc4\x97jai \xe2\x80\x93 tai \xc5\xa1e\xc5\xa1i\xc5\xb3 klon\xc5\xb3 paketai, mirtis \xc4\x8dia ne tokia svarbi, kaip daugelyje kit\xc5\xb3 vaidmen\xc5\xb3 \xc5\xbeaidim\xc5\xb3, tad remontininkai gali nuolat \xc5\xa1audytis tarpusavyje (ty\xc4\x8dia arba nety\xc4\x8dia) \xe2\x80\x93 u\xc5\xbeuot nutr\xc5\xabkus \xc5\xbeaidimui, misijai t\xc4\x99sti tiesiog paskiriamas eilinis veik\xc4\x97jo klonas. Tokiu b\xc5\xabdu da\xc5\xbenai kyla susi\xc5\xa1audymai, o mirtis tampa humoro objektu ir juokingu bei da\xc5\xbenu rei\xc5\xa1kiniu.\n_START_SECTION_\nSaugumo lygiai\n_START_PARAGRAPH_\nAlfa Komplekso saugumo sistema pagr\xc4\xafsta \xc5\xa1viesos spektro spalvomis. Kiekvienas pilietis pradeda nuo \xc5\xbeemiausio \xe2\x80\x93 infraraudono lygio. Laimingieji ir patikimiausi pasiekia ultravioletines auk\xc5\xa1tumas. Saugumo spalvomis komplekse \xc5\xbeymima beveik viskas: drabu\xc5\xbeiai, koridoriai, informacija. Lygiai taip skirstomas maistas ir \xc4\xafranga. Saugumo lygi\xc5\xb3 nepaisymas \xe2\x80\x93 i\xc5\xa1davyst\xc4\x97.\n_START_SECTION_\nSlaptos bendruomen\xc4\x97s\n_START_PARAGRAPH_\nSlaptos bendruomen\xc4\x97s da\xc5\xbeniausiai formuojasi atsitiktine ir netikslia prie\xc5\xa1kario informacija: Ruoni\xc5\xb3 Klubas (jo nariai garbina gyv\xc5\xabnus, nors neturi supratimo, kas tie gyv\xc5\xabnai yra), Apskritiminio Stalo Riteriai, Pirmoji Kristaus Kompiuterio Programuotojo Ba\xc5\xbeny\xc4\x8dia, Humanistai, Anti-Mutantai, ir, be abejo, Komunistai._NEWLINE_\xc5\xa0iame \xc5\xbeaidime, daugumoje slapt\xc5\xb3j\xc5\xb3 organizacij\xc5\xb3 pilna kit\xc5\xb3 bendruomeni\xc5\xb3 \xc5\xa1nip\xc5\xb3 ir dvigub\xc5\xb3 agent\xc5\xb3.\n_START_SECTION_\n\xc4\xaedomyb\xc4\x97s\n_START_PARAGRAPH_\n1989 m. buvo pasirod\xc4\x99s The Paranoia Complex kompiuterinis \xc5\xbeaidimas, skirtas Amiga, Amstrad CPC ir Commodore 64 platformoms.'